חוק לתיקון פקודת מס הכנסה (מס' 223), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2548, עמ' 753, 2016-04-07T00:00:00+03:00
פקודת מס הכנסה (מס' 223), התשע"ו-2016 (להלן - התיקון), התקבל בקריאה השנייה והשלישית ביום כ' באדר ב' התשע"ו (30 במרס 2016). התיקון קובע חובת הגשת דוח לרשות המסים לשלושה סוגי יחידים נוספים: הסוג הראשון - לנהנה מנאמנות זרה שהוא תושב ישראל שגילו מעל 25. מעתה יהא עליו לדווח שהוא נהנה, ובלבד ששווי נכסי הנאמנות בסוף שנת המס אינו פחות מ-500,000 שקלים חדשים. הסוג השני - ליחיד שמבקש לסתור את היותו תושב ישראל לפי החזקות שקבועות בנושא תושבות; בדוח יצוינו העובדות שמבססות את טענותיו הסותרות את חזקת היותו תושב ישראל ושלדוח זה יצורפו מסמכים התומכים בטענתו. בן זוגו וילדיו של היחיד פטורים מלהגיש דוח גם כן. בנוסף נקבע בתיקון שחובת הדיווח של יחיד כאמור אינה פוטרת אותו מחובת דיווח החלה עליו כתושב חוץ שיש לו הכנסה בישראל. הסוג השלישי - ליחיד שהעביר במהלך 12 חודשים סכום כולל של 500,000 שקלים חדשים מחוץ לישראל ונקבע לגביו שהוא יגיש שני דוחות, הראשון לגבי השנה בה הועבר הסכום, כולו או חלקו, אל מחוץ לישראל והדוח השני לגבי השנה שלאחריה.